[{"text_idx": "#000001", "text": "Dyma ffilm ddogfen fach ysbrydoledig am lawer o bethau \u2013 am ddinas fach o\u2019r enw Belffast (sydd a\u0302 phoblogaeth llai na Chaerdydd), am ffilm fel celfyddyd, am ffilmiau penodol, am ryfel, am gartref, am ofn ac hiraeth, ac am fod yn ffan o ddiwylliant a diwylliannau."}, {"text_idx": "#000003", "text": "Gadawodd y ddinas yn 1983 yn 18 oed ac mae\u2019n dychwelyd i fyfyrio ar sut mae\u2019r lle a\u2019i hanes wedi cael ei ddefnyddio gan sinema, a sut mae bywyd a phrofiadau wedi ei newid e."}, {"text_idx": "#000004", "text": "Rhywsut mae\u2019r ffilm ddogfen, sydd ond yn 47 munud o hyd, yn wneud synnwyr gyda sut gymaint o thema\u0302u ond roedd rhaid canolbwyntio\u2019n llwyr arni hi a myfyrio."}, {"text_idx": "#000005", "text": "Dw i yn sicr am wylio gwaith Mark Cousins, artist sydd yn gyfarwydd i mi, yn ogystal a\u0302 rhai o\u2019r ffilmiau gan eraill mae\u2019n so\u0302n amdanynt."}, {"text_idx": "#000006", "text": "Dinas y digwyddiadau \u2013 dinas di enaid"}, {"text_idx": "#000007", "text": "Ychydig dros flwyddyn yn o\u0302l er mwyn ennill ychydig o arian fe fues i yn gweithio i Gyngor Dinas Caerdydd \u2013 roedd o yn teimlo fel tawn i\u2019n gwerthu fy enaid \u2013 ond dyna fo mae pawb isho byw! Rhwng y paneidiau di bendraw a\u2019r dydd-fyfyrio fe glywais so\u0302n am \u201cunofficial tag-line\u201d roedd y ddinas yn ceisio ei mabwysiadu. \u201cDinas y digwyddiadau\u201d. Chware teg \u2018ro\u2019n i\u2019n credu bod y teitl yma yn un fyddai\u2019n ffitio i\u2019r dim."}, {"text_idx": "#000008", "text": "Wedi\u2019r cyfan mae\u2019r brifddinas wedi dangos i\u2019r byd ar sawl achlysur ei fod yn lle delfrydol i gynnal digwyddiadau o bob math: Gem derfynol y Cynghrair y Pencampwyr, gemau cwpan Rygbi\u2019r byd, Ras Fo\u0302r Volvo, gornestau bocsio, cyngherddau enfawr fel Beyonce heb son am Steddfod i\u2019w chofio. Mae\u2019r ddinas fel llechen gyfleus y mae modd darlunio arni a gosod pa bynnag ddigwyddiad neu firi sydd ei angen \u2013 mae\u2019n llwyddo i dicio y bocsus cywir \u2013 ddim yn Llundain, cysylltiadau trafnidiaeth gweddol (peidiwch dechra fi ar hwn), dogn o hanes \u201cBy the way we have a castle but we\u2019ve built over the rest; if you could just throw in a few Welsh phrases that would be wonderful. The locals love that.\u201d A mae nhw\u2019n gywir, da ni ddinasyddion yn dwli ar gael y digwyddiadau bondigrybwyll \u2018ma, achos ei fod yn \u201crhoi Caerdydd ar y map\u201d ac mae hynny i rai yn hanfodol i\u2019w hunan werth."}, {"text_idx": "#000009", "text": "Does gen i ddim llawer o wrthwynebiad i roi Caerdydd ar y map a cheisio meddiannu\u2019r teitl \u201cail ddinas y Deyrnas Unedig\u201d \u2013 mae\u2019n braf gweld uchelgais am unwaith, ond, yn anffodus y mae\u2019r uchelgais yma yn dod ar draul dieithrio diwylliant cynhenid. Yn o\u0302l yr hyn dwi\u2019n ei weld mae Caerdydd yn troi yn araf bach yn gragen i granc meudwyol gael cartref dros dro ynddi ac yn lle i ambell gwmni mawr sydd ond yn rhy barod i symud i rywle arall pan fo\u2019r heip yn pylu. Mae\u2019n ddinas sy\u2019n cynnig y stop olaf i fandiau sy\u2019n heneiddio, yn ddinas y meysydd parcio a fflatiau moethus i fyfyrwyr ac yn ddinas sydd a\u2019i bryd ar dyfu heb gyfri\u2019r wir go\u0302st. Tybed a ydi Cyngor Caerdydd yn ceisio rhoi\u2019r drol o flaen y ceffyl ac yn ceisio codi tyrrau ar sylfaeni simsan?"}, {"text_idx": "#000010", "text": "Mae\u2019r cyhoeddiad cyffrous llynedd o droi\u2019r ddinas yn grochan cerdd bellach yn ganiad ansoniarus. Ymddengys yn awr bod ceidwaid ta\u0302n y crochan hwn wedi penderfynu ei adael i ddiffodd. Nid yn unig gwarchod yw gwaith Cyngor ond cynllunio a rhagweld. Mae Caerdydd fel pob dinas fyrlymus dan warchae y datblygwyr a\u2019r buddsoddwyr. Mae gan y tirfeddiannwr ei hawliau ond mae gan y ddinas ei chymeriad a Chyngor ei chyfrifoldebau ac y mae\u2019n atebol i\u2019w dinasyddion. Dangoswyd bod ewyllys y bobl yn drech nag arglwyddi\u2019r wlad pan achubwyd Stryd Womanby. A fedrir gwireddu\u2019r gwirionedd \u2018Trech gwlad nac Arglwydd\u2019 eto. Heb os dylid gweiddi\u2019r cwetiynnau:"}, {"text_idx": "#000011", "text": "A yw dileu llwyfan sy\u2019n feithrinfa i fandiau yn ergyd i ddiwylliant y ddinas? A yw dileu cyrchfan sy\u2019n hwb i\u2019r gymuned Gymraeg ei hiaith yn llesol i enaid Caerdydd? A yw hygrededd y bobl a gyhoeddodd ac a fuddsoddodd arian i geisio meithrin \u2018Dinas Cerdd\u2019 yn cael ei chwalu? A\u2019i dyma esiampl arall o\u2019r cyngor yn hau hedyn a peidio ei ddyfrhau? Lles pwy fydd dymchwel Guildford Crescent yn y pen draw? A oes gwir angen fflatiau moethus i fyfyrwyr? A ddylai\u2019r tirfeddiannwr sydd ai fryd ar ymgyfoethogi fwyfwy gael difetha bwrlwm cymdeithasol a cherddorol cymdeithas?"}, {"text_idx": "#000013", "text": "Heb os bydd dymchwel y stryd hynafol yn ergyd i\u2019r diwylliant oedd yn ffrwtian. Mae\u2019r tirfeddiannwr unwaith eto yn dymchwel yr aelwyd a\u2019r Gwdihw yn ymddangos fel Ty Unnos! Wrth gwrs, nid awgrymu ydw i mai dyletswydd Cyngor a swyddogion, nac unrhyw gorfforaeth yw cynnal lleoliad oedd wedi ennill ei blwyf ac yn cyfrannu i gymeriad sw\u0302n Caerdydd. Perygl hynny yw bod rheoli yn digwydd. Bod y cyfan yn cael ei ffurfioli a\u2019i saniteiddio. Os yw\u2019r clybiau lle gellir clywed cerddoriaeth fyw yn cau ar y raddfa bresennol, pa hawl fydd gan Caerdydd i\u2019w galw ei hun yn Ddinas Cerdd? Pa mor haeddiannol yw\u2019r teitl os yw un o\u2019r lleoliadau gigio hynaf yn cael ei droi yn far chwaraeon di-enaid? Mae\u2019r sefyllfa\u2019n gymaint mwy na chau clybiau: symptom yw hyn o\u2019r trywydd o homogeneiddio y mae sawl cyngor trefol yn ei dilyn. Ond fe all y symptom yma uno gwrthwynebiad ar draws sbectrwm o ddaliadau gyda\u2019r gobaith o ddeffro mwy i weld y darlun cyflawn. Ar hyn o bryd mae\u2019r ecosystem gerddorol \u2013 i ddefnyddio terminoleg y cwmni sydd wedi ei dalu i\u2019w gwarchod \u2013 yn ymdebygu i baradwys ar gyfer parasites. Dinas glo\u0302n arall ac y mae\u2019r buddsoddiad ariannol sydd wedi ei wario i warchod amrywiaeth hanfodol yr ecosystem yn ymddangos fel gwastraff llwyr."}, {"text_idx": "#000016", "text": "Cynlluniau gwenwynig canol Caerdydd: mae dinas well yn bosibl"}, {"text_idx": "#000022", "text": "Ymunwch a\u0302 fi i wrthwynebu cynlluniau ar gyfer prosiect newydd yng Nghaerdydd drwy ofyn iddo fod yn ddatblygiad heb lefydd parcio cyn 13 Rhagfyr 2018. Hefyd, dilynwch cyfrif trigolion yr ardal ar Twitter ar gyfer y diweddara."}, {"text_idx": "#000029", "text": "Gadewch sylw isod os oes gennych ddiddordeb mewn ymuno a\u0302\u2019r ymgyrch."}, {"text_idx": "#000030", "text": "Mae cylchgrawn Monocle yn wael iawn"}, {"text_idx": "#000031", "text": "Mae cylchgrawn Monocle newydd ddathlu 10 mlynedd o fodolaeth, ac mae\u2019n wael iawn."}, {"text_idx": "#000032", "text": "Gadewch i mi ymhelaethu rhag ofn eich bod am ystyried tiwnio mewn i\u2019w brand ar unrhyw gyfrwng neu wario arian ar gopi printiedig dros yr haf."}, {"text_idx": "#000033", "text": "Yn rhifyn 105 o\u2019r cylchgrawn (Gorffennaf/Awst 2017) mae cyfweliad a\u0302\u2019r triawd Saint Etienne sy\u2019n cyfeirio at eu hallbwn fel \u2018electro pop\u2019 heb unrhyw fanylion eraillo gwbl am y gerddoriaeth, datblygiad y grw\u0302p dros ddegawdau na arwyddocad eu gwaith. Yn hytrach mae\u2019r cyfweliad yn rhestru llwythi o enwau trefi yn Lloegr ac yn holi am eu magwriaeth yn yr Home Counties yna. Mae potensial i wneud rhywbeth hynod ddiddorol am y pwnc yna, peidiwch a\u0302 chamddeall, ac mae\u2019r band yn gallu siarad os oes rhywun sy\u2019n gallu gofyn cwestiynau o safon. Ond mae hyn yn wan iawn ac yn ddiflas iawn."}, {"text_idx": "#000034", "text": "Mae eitem am ddawnsio yn Tel Aviv sydd ond yn cyfeirio at sut gymaint o hwyl y mae\u2019r awdur wedi ei chael mewn clybiau yna. Mae croeso i bawb yn Tel Aviv! Mae hyn at fy atgoffa o raglennu teithio ar y teledu pan mae hi\u2019n amlwg bod y criw a\u2019r cyflwynwyr yn cael gormod o hwyl i ganolbwyntio ar greu rhaglen o safon. Yn waeth byth does dim so\u0302n am unrhyw gymhlethdodau yn yr ardal o unrhyw safbwynt. Ond mae cyfeiriad at \u2018Hen Jaffa\u2019. Mae\u2019n rhyfedd iawn ac yn wleidyddol iawn."}, {"text_idx": "#000035", "text": "Sut mae\u2019r fath rwtsh yn cael goroesi? Mae rhyddiaith Monocle yn swnio\u2019n union fel y math o destun uchelgeisiol rydych chi\u2019n cael am ddim ar awyren. Mae\u2019n gwerthu lifestyle i ddynion, y rhai sy\u2019n deithio\u2019n barhaus a\u2019r rhai sy\u2019n breuddwydio am ei wneud. Ie, dynion. Gweler bennawd \u2018Snack In Your Trunks\u2019, y llun ar y clawr o ddyn generig, a\u2019r hysbysebion sy\u2019n cynnwys dynion, Rolex ac ati. Fyddwn i ddim yn synnu os mae\u2019r un llawryddion sy\u2019n cynhyrchu \u2018copi\u2019 i\u2019r brochures awyrennau yn cyfrannu at gylchgrawn Monocle hefyd."}, {"text_idx": "#000036", "text": "Y gwahaniaeth yw bod Monocle yn costio \u00a37 yn fwy na\u2019r cylchgrawn ar yr awyren."}, {"text_idx": "#000037", "text": "Yn y \u2018dinasoedd gorau i drigo ynddyn nhw\u2019 doedd dim so\u0302n am Lanelwy chwaith."}]